Tlačová správa

1000 dní

10.11.2017

**Predčasniatka majú dnes väčšiu nádej na plnohodnotný život**

***17. november patrí v kalendári aj Medzinárodnému dňu predčasne narodených detí. Tie  vstupujú do života s istým hendikepom – do regulárneho času pôrodu by ich čakal ešte prirodzený vývoj   v maternici. Lenže predčasný pôrod všetko zmení a dieťa potrebuje rásť a dozrievať, pomáha mu nielen špeciálna starostlivosť ale i aj primeraná výživa.***

Na Slovensku sa ročne narodí približne 5 tisíc detí predčasne, teda skôr ako v 37. týždni tehotenstva. Takým dieťatkom je aj Adelka, ktorá sa narodila s pôrodnou váhou 1 300 gramov v 29. týždni, teda 11 týždňov pred termínom. „Po predčasnom pôrode som mala veľký strach, či bude moje dieťa v poriadku a zdravé,“ hovorí Jana, mamička dieťaťa. „Príroda je však silná a spolu s lekármi a sestričkami sme našli recept na to, ako naštartovať moju dcérku.“

Adelka je jednou z 230 predčasne narodených detí, o ktoré sa v roku 2017 starali lekári  a sestry Neonatologickej kliniky  JLF UK a Univerzitnej nemocnice v Martine, jedného zo šiestich pericentier špecializovaných na starostlivosť o predčasniatka na Slovensku. „Najväčším problémom predčasne narodených detí nie je ich nízka hmotnosť, ale predovšetkým nezrelosť  všetkých orgánov, kvôli ktorej ešte nie sú pripravené na život mimo maternice“ hovorí doc. MUDr. Katarína Maťašová, PhD., zástupkyňa prednostu Neonatologickej kliniky  v Martine a spolupracovníčka iniciatívy 1000 dní.

Neonatologická klinika v Martine je aj pre odborníkov zaujímavá koncovou neonatologickou starostlivosťou o chorých a kriticky chorých novorodencov. Od ostatných pracovísk v SR ju odlišuje nielen úplné prístrojové vybavenie a kvalitný ľudský potenciál, ale predovšetkým filozofia a umenie medicíny, ktorú tu pod vedením prednostu za viaceré roky implementovali do dennej praxe. Pracujú na základe medicíny založenej na dôkazoch a klinika má vybudované aj akademické a uznávané vedecko-výskumné zázemie. Výsledky starostlivosti o predčasne narodené deti sú smelo porovnateľné s najvyspelejším svetom. Prax a výsledky hovoria, že šanca na kvalitný život je u veľmi nezrelých detí podstatne vyššia, ak sa narodia práve na špičkovom pracovisku. Rozhodujúcou je aj skúsenosť a erudícia personálu, ktorá narastá s počtom ošetrených detí. A práve v Martine ich ošetria niekoľko desiatok ročne.

 „ Práve  nezrelé  deti  si vyžadujú osobitú starostlivosť.  Ich šanca na kvalitný život dobudúcna závisí od mnohých maličkostí. Nezrelosť všetkých orgánov  spôsobí, že musíme podporiť nielen dýchanie, krvný obeh, mozgové funkcie ale ja vyriešiť problémy s príjmom potravy. Spočiatku chýba koordinácia sacieho a prehltacieho reflexu, vyskytujú sa poruchy trávenia a tolerancie výživy. Nedostatočná výživa súvisí s ďalšími  možnými komplikáciami, najmä  psychomotorickým vývojom, chronickými ochoreniami a narušeným imunitným systémom“  hovorí doc. Maťašová.  Pre zabezpečenie kvalitného života v budúcnosti  každého predčasne narodeného dieťatka je potrebné vytvoriť osobitnú stratégiu lekárskej, ošetrovateľskej i výživovej schémy. Aj u nezrelých detí odborníci kladú veľký dôraz na  výživu materským mliekom a dojčenie. „Nedonosené dieťa,  pokiaľ je to možné, by malo byť v stálom kontakte s matkou“,  hovorí doc. K. Maťašová.  „Malo by od prvých chvíľ života tráviť čas v náručí matky, byť klokankované a skúšať  sať materské mlieko z prsníka. Mlieko mamičky je aj v tomto prípade bezpochyby  tá najlepšia výživa.“

Predčasne narodené deti potrebujú dostávať  výživu v optimálnom zloženi. „Materské mlieko zohráva aj vo výžive nedonosených nezastupiteľnú úlohu.  U predčasne narodených detí však nie vždy spĺňa ich osobité potreby,“ hovorí doc.Maťašová „ V týchto prípadoch ho musíme obohacovať prídavkom bielkovín, minerálov a vitamínov.  Výživa je prísne individualizovaná tak, aby spĺňala všetky požiadavky na rast,  vývoj dieťaťa ako aj podporu a  budovanie imunity.

**Správna výživa je podporou zdravia**

Primeraná a optimalizovaná výživa stimuluje rast a správne fungovanie tráviaceho systému, čím sa zlepšuje trávenie aj imunita, keďže v tráviacom systéme sa nachádza až 70 % imunity. Vo videu Iniciatívy 1000 dní, ktoré je venované problémom výživy predčasniatok (celú sériu pre mamičky moderujú Dominika Morávková a Šoko Tabáček a pozrieť si ho môžete aj [tu](https://www.youtube.com/watch?v=V9s7gFVm974) ), sa upozorňuje aj na tento imunitný rozmer správnej výživy.